奉和濟川代書三十韻寄諸同舍
作者：司馬光
朝代：宋

paragraphs: 金馬延羣儁，芸香聚衆書。
杳疑神境絕，深與世塵疏。
氣逼煙霄爽，光分日月餘。
不材叨誤選，故友幸聯居。
雲蓋森胡騎，天閽謹契魚。
後先陪賈馬，左右揖嚴徐。
朱閣霜清外，璇題日上初。
辭林精采擷，藝圃縱遊漁。
决勝楸枰暝，窮歡綺席舒。
朝昏升紫闥，咫尺待彫輿。
玉壘俄鄉思，銅符忽詔除。
綵衣承几杖，華轂照園廬。
四郭柑垂蔭，千塍稻散渠。
壺漿迎露冕，鐃吹擁高旟。
有德能仁虎，無欺恥怒狙。
道途繁揖讓，犴獄絕淪胥。
滯穗棲場圃，鳴桴靜里閭。
貧寧費官燭，饑不茹家蔬。
翁子懷青綬，文園駕赤車。
古今相與校，勝負定何如。
上正開宣室，人方誦子虚。
追鋒行入謁，委佩復傳臚。
撫已聊晞驥，臨民遽起予。
居然耗廩祿，豈不愧簪裙。
鵜翼顔何厚，錐囊意未攄。
因循戀糠籺，汩没老塗淤。
自顧徒爲爾，誠非益者歟。
俄承呂公檄，遂策阮生驢。
驛騎傳巴徼，詩筒達魯墟。
琳琅固無價，燕石敢沽諸。